ToekomsVenster: Moenie wegdoen met die misterie nie(Foto: Juanita Badenhorst) “Geliefdes, moenie enigeen glo wat sê dat hy die Gees van God het nie, want daar is nou reeds baie vals profete in die wêreld, maar ondersoek elkeen, ondersoek of sy gees van God afkomstig is. Hieraan ken julle die Gees van God: elkeen wat bely dat Jesus werklik die Christus is wat mens geword het, het die Gees wat van God afkomstig is.” – 1 Johannes 4:1-2 Daar is ŉ verskil tussen liggelowigheid en ŉ verantwoordelike en verantwoordbare verstaan en belewing van die Godsdiens. Met godsdiens bedoel ek nie ŉ stel reëls en regulasies of wette nie. Ek bedoel nie iets wat buite jou gebeur en af en toe jou leefwêreld raak nie. Ek bedoel nie ŉ kinderlike glo van alles wat mense sê en doen nie. Die Bybel is daaroor duidelik – ondersoek die profete. Profesie is ŉ wonderlike gawe van God. Dit is een van die gawes van die Heilige Gees. Daar is profesie as die gesagvolle aankondiging van die Boodskap van verlossing. Daar het ons die duidelik riglyne van die Bybel en merkers wat, sou dit ontbreek, die Evangelie geweld aandoen en van sy krag beroof. Sonder Jesus, die Seun van God wat onder ons kom woon en werk het, wonderwerke gedoen en mense geleer het, uiteindelik gesterf en weer opgestaan het, is daar nie sprake van Evangelie nie. Onontbeerlik is ook die feit dat Hy opgevaar het na die hemel en eendag weer sal terugkom na die aarde om die Koninkryk van God volle gestalte te laat kry. Dit is immers wat ons Sondae bely wanneer ons saam met die kerk deur alle eeue die Apostoliese geloofsbelydenis nasê. Daar is ŉ ander profetiese woord, eweneens ŉ gawe van die Heilige Gees. Hierdie tipe profetiese woord neem die vorm van inspraak aan in die lewe aan wie dit gerig is. Die aangesprokene ervaar dit as ŉ woord wat met gesag na hom toe kom en dank die Here daarvoor. Die Woord word versigtig en verantwoordelik verdiskonteer in die lewe van daardie persoon. Die primêre verantwoordelikheid berus steeds by die persoon tot wie die woord gerig is. Ek het al besondere inspraak in my lewe ervaar, inspraak wat my bemoedig en verryk het. ŉ Egte profetiese woord is na my verstaan nie afbrekend, ontblotend en vernederend nie. Dit kom met deernis, liefde en beskerming veral waar dit voor ander gebring word. Daar is ŉ profetiese woord wat, alhoewel dit ŉ plek het, generies van aard is. Dit is bykans altyd van toepassing. Dan is daar ŉ woord wat konteks spesifiek is. Dit is gerig aan ŉ persoon of groep mense of samelewingsverband. Daar rus ŉ fenomenale verantwoordelikheid op mense wat glo dat God hulle vir hierdie bediening roep. Voorwaar ŉ wonderlike voorreg. Maar die verantwoordelikheid van die persoon aan wie dit gerig is om die woord te toets, kan nie gedelegeer word nie. Moenie liggelowig wees nie. Luister met eerbied, respek, agting en volwassenheid in die Here.